CELEX: 32020R0757
Language: el
Date: 2020-06-08 00:00:00
Title: Κανονισμός (ΕΕ) 2020/757 της Επιτροπής της 8ης Ιουνίου 2020 για την τροποποίηση του κανονισμού (ΕΕ) αριθ. 142/2011 όσον αφορά την ιχνηλασιμότητα ορισμένων ζωικών υποπροϊόντων και παράγωγων προϊόντων (Κείμενο που παρουσιάζει ενδιαφέρον για τον ΕΟΧ)

9.6.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 179/5
               
            
         ΚΑΝΟΝΙΣΜΟΣ (ΕΕ) 2020/757 ΤΗΣ ΕΠΙΤΡΟΠΗΣ
         της 8ης Ιουνίου 2020
         για την τροποποίηση του κανονισμού (ΕΕ) αριθ. 142/2011 όσον αφορά την ιχνηλασιμότητα ορισμένων ζωικών υποπροϊόντων και παράγωγων προϊόντων
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, περί υγειονομικών κανόνων για ζωικά υποπροϊόντα και παράγωγα προϊόντα που δεν προορίζονται για κατανάλωση από τον άνθρωπο και για την κατάργηση του κανονισμού (ΕΚ) αριθ. 1774/2002 (1) και ιδίως το άρθρο 21 παράγραφος 6 στοιχείο δ) και το άρθρο 31 παράγραφος 2,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) αριθ. 142/2011 της Επιτροπής (2) θεσπίζει κανόνες εφαρμογής για τον κανονισμό (ΕΚ) αριθ. 1069/2009, καθώς και τις απαιτήσεις για την ιχνηλασιμότητα ζωικών υποπροϊόντων και παράγωγων προϊόντων.
                  
               
                     (2)
                  
                  
                     Σύμφωνα με το άρθρο 7 παράγραφος 2 του κανονισμού (ΕΚ) αριθ. 1069/2009, τα παράγωγα προϊόντα εξακολουθούν να κατηγοριοποιούνται στην ίδια κατηγορία με τα ζωικά υποπροϊόντα από τα οποία προέρχονται. Ωστόσο, υπό ορισμένες προϋποθέσεις, τα ιχθυέλαια και τα ιχθυάλευρα μπορούν να περιέχουν ορισμένα κατάλοιπα σε υψηλότερα επίπεδα απ’ ό,τι τα ψάρια ή τα αλιευτικά προϊόντα που είναι κατάλληλα για κατανάλωση από τον άνθρωπο και από τα οποία λαμβάνονται τα ιχθυέλαια και τα ιχθυάλευρα αυτά, και, ως εκ τούτου, πρέπει να υποβάλλονται σε μέθοδο αποτοξίνωσης πριν από τη χρήση τους σε ζωοτροφές.
                  
               
                     (3)
                  
                  
                     Ο κανονισμός (ΕΕ) 2015/786 της Επιτροπής (3) καθορίζει κριτήρια αποδοχής για τις μεθόδους αποτοξίνωσης που εφαρμόζονται στα προϊόντα που προορίζονται για ζωοτροφές. Οι απαιτήσεις και τα κριτήρια αποδοχής για τις μεθόδους αποτοξίνωσης των ιχθυελαίων και των ιχθυαλεύρων από υλικά κατηγορίας 3, οι οποίες μέθοδοι προβλέπονται στον κανονισμό (ΕΕ) 2015/786, αναμένεται να εξασφαλίζουν ότι τα αποτοξινωμένα ιχθυέλαια και ιχθυάλευρα από υλικά κατηγορίας 3 σε ζωοτροφές δεν θέτουν σε κίνδυνο την υγεία των ζώων και τη δημόσια υγεία και το περιβάλλον, και ότι τα χαρακτηριστικά της ζωοτροφής δεν αλλοιώνονται δυσμενώς από τη μέθοδο αποτοξίνωσης. Ως εκ τούτου, η αρμόδια αρχή μπορεί να εγκρίνει την αποτοξίνωση εντός της επικράτειας του οικείου κράτους μέλους· ωστόσο δεν υπάρχουν εναρμονισμένοι κανόνες για την αποστολή των εν λόγω υλικών για σκοπούς αποτοξίνωσης σε άλλο κράτος μέλος.
                  
               
                     (4)
                  
                  
                     Για την έγκριση της αποτοξίνωσης ορισμένων ιχθυελαίων και ιχθυαλεύρων που προορίζονται για τη σίτιση εκτρεφόμενων ζώων, θα πρέπει να καθοριστούν απαιτήσεις για την αποστολή ιχθυελαίων και ιχθυαλεύρων με υπερβολικά επίπεδα καταλοίπων σε άλλο κράτος μέλος για αποτοξίνωση σε μονάδες εγκεκριμένες σύμφωνα με τον κανονισμό (ΕΚ) αριθ. 183/2005 του Ευρωπαϊκού Κοινοβουλίου και του Συμβουλίου (4). Ως εκ τούτου, τα κράτη μέλη θα πρέπει, όπου κρίνεται αναγκαίο, μετά από αξιολόγηση κινδύνου, να εγκρίνουν τη μεταφορά ιχθυελαίων και ιχθυαλεύρων που προορίζονται για την παραγωγή πρώτων υλών ζωοτροφών και περιέχουν υπερβολικά επίπεδα διοξινών και/ή πολυχλωριωμένων διφαινυλίων (PCB) κατά την έννοια της οδηγίας 2002/32/ΕΚ του Ευρωπαϊκού Κοινοβουλίου και του Συμβουλίου (5) από άλλα κράτη μέλη σε μονάδες στο έδαφός τους που έχουν καταχωριστεί ή εγκριθεί για την αποτοξίνωση.
                  
               
                     (5)
                  
                  
                     Ωστόσο, τα ιχθυέλαια και τα ιχθυάλευρα από υλικά κατηγορίας 3 που έχουν ήδη διατεθεί στην αγορά και βρέθηκαν να περιέχουν υπερβολικά υψηλά επίπεδα διοξινών και/ή πολυχλωριωμένων διφαινυλίων (PCB) κατά τη διάρκεια επίσημων ελέγχων δεν θα πρέπει να υποβάλλονται στην αποτοξίνωση που προβλέπεται στον παρόντα κανονισμό.
                  
               
                     (6)
                  
                  
                     Το άρθρο 21 και το παράρτημα VIII του κανονισμού (ΕΕ) αριθ. 142/2011 θα πρέπει να τροποποιηθούν αναλόγως, ώστε να περιλαμβάνουν τις απαιτήσεις για την αποστολή παράγωγων προϊόντων που προορίζονται για αποτοξίνωση σε άλλο κράτος μέλος.
                  
               
                     (7)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο κανονισμός (ΕΕ) αριθ. 142/2011 τροποποιείται ως εξής:
            
                        1)
                     
                     
                        Στο άρθρο 21, προστίθεται η ακόλουθη παράγραφος:
                        
                           «3)   Η μεταφορά ιχθυελαίων και ιχθυαλεύρων από υλικά κατηγορίας 3 με σκοπό την παραγωγή πρώτων υλών ζωοτροφών, άλλων από εκείνα που εισάγονται από τρίτη χώρα, από εγκεκριμένη μονάδα μεταποίησης για την παραγωγή ιχθυάλευρου και ιχθυελαίου σε μονάδα ζωοτροφών η οποία έχει καταχωριστεί ή εγκριθεί σύμφωνα με τον κανονισμό (ΕΚ) αριθ. 1069/2009 και έχει εγκριθεί σύμφωνα με το άρθρο 10 παράγραφος 3 του κανονισμού (ΕΚ) αριθ. 183/2005 σε άλλο κράτος μέλος για αποτοξίνωση σύμφωνα με τις διαδικασίες που αναφέρονται στον κανονισμό (ΕΕ) αριθ. 2015/786 της Επιτροπής (*1), πραγματοποιείται σύμφωνα με τους κανόνες που καθορίζονται στο παράρτημα VIII κεφάλαιο VII.»·
                        
                        
                           (*1)  Κανονισμός (ΕΕ) 2015/786 της Επιτροπής, της 19ης Μαΐου 2015, για τον καθορισμό κριτηρίων αποδοχής για τις μεθόδους αποτοξίνωσης που εφαρμόζονται στα προϊόντα τα οποία προορίζονται για ζωοτροφές, όπως προβλέπεται στην οδηγία 2002/32/ΕΚ του Ευρωπαϊκού Κοινοβουλίου και του Συμβουλίου (ΕΕ L 125 της 21.5.2015, σ. 10)."
                        
                     
                  
                        2)
                     
                     
                        Το παράρτημα VIII τροποποιείται σύμφωνα με το παράρτημα του παρόντος κανονισμού.
                     
                  
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 8 Ιουνίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 300 της 14.11.2009, σ. 1.
         
            (2)  Κανονισμός (ΕΕ) αριθ. 142/2011 της Επιτροπής, της 25ης Φεβρουαρίου 2011, για την εφαρμογή του κανονισμού (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου περί υγειονομικών κανόνων για ζωικά υποπροϊόντα και παράγωγα προϊόντα που δεν προορίζονται για κατανάλωση από τον άνθρωπο και για την εφαρμογή της οδηγίας 97/78/ΕΚ του Συμβουλίου όσον αφορά ορισμένα δείγματα και τεμάχια που εξαιρούνται από κτηνιατρικούς ελέγχους στα σύνορα οι οποίοι αναφέρονται στην εν λόγω οδηγία (ΕΕ L 54 της 26.2.2011, σ. 1).
         
            (3)  Κανονισμός (ΕΕ) 2015/786 της Επιτροπής, της 19ης Μαΐου 2015, για τον καθορισμό κριτηρίων αποδοχής για τις μεθόδους αποτοξίνωσης που εφαρμόζονται στα προϊόντα τα οποία προορίζονται για ζωοτροφές, όπως προβλέπεται στην οδηγία 2002/32/ΕΚ του Ευρωπαϊκού Κοινοβουλίου και του Συμβουλίου (ΕΕ L 125 της 21.5.2015, σ. 10).
         
            (4)  Κανονισμός (ΕΚ) αριθ. 183/2005 του Ευρωπαϊκού Κοινοβουλίου και του Συμβουλίου, της 12ης Ιανουαρίου 2005, περί καθορισμού των απαιτήσεων για την υγιεινή των ζωοτροφών (ΕΕ L 35 της 8.2.2005, σ. 1).
         
            (5)  Οδηγία 2002/32/ΕΚ του Ευρωπαϊκού Κοινοβουλίου και του Συμβουλίου, της 7ης Μαΐου 2002, σχετικά με τις ανεπιθύμητες ουσίες στις ζωοτροφές (ΕΕ L 140 της 30.5.2002, σ. 10).
      
      
         
            ΠΑΡΑΡΤΗΜΑ
            Στο παράρτημα VIII του κανονισμού (ΕΕ) αριθ. 142/2011 προστίθεται το ακόλουθο κείμενο:
            
               «Κεφάλαιο VII
               
                  ΜΕΤΑΦΟΡΑ ΙΧΘΥΕΛΑΙΩΝ ΚΑΙ ΙΧΘΥΑΛΕΥΡΩΝ, ΠΟΥ ΠΡΟΟΡΙΖΟΝΤΑΙ ΓΙΑ ΤΗΝ ΠΑΡΑΓΩΓΗ ΠΡΩΤΩΝ ΥΛΩΝ ΖΩΟΤΡΟΦΩΝ, ΣΕ ΜΟΝΑΔΑ ΑΠΟΤΟΞΙΝΩΣΗΣ
               
               
                           1.
                        
                        
                           Οι υπεύθυνοι επιχειρήσεων που προτίθενται να μεταφέρουν ιχθυέλαια και ιχθυάλευρα από υλικά κατηγορίας 3 που προορίζονται για την παραγωγή ζωοτροφών από εγκεκριμένη μονάδα μεταποίησης για την παραγωγή ιχθυελαίων και ιχθυαλεύρων σε μονάδα ζωοτροφών η οποία έχει καταχωριστεί ή εγκριθεί σύμφωνα με τον κανονισμό (ΕΚ) αριθ. 1069/2009 και έχει εγκριθεί σύμφωνα με το άρθρο 10 παράγραφος 3 του κανονισμού (ΕΚ) αριθ. 183/2005 σε άλλο κράτος μέλος για αποτοξίνωση σύμφωνα με τις διαδικασίες που αναφέρονται στον κανονισμό (ΕΕ) 2015/786, υποβάλλουν αίτηση στην αρμόδια αρχή στον τόπο προορισμού για την αποδοχή του φορτίου.
                           Η αίτηση υποβάλλεται στην τυποποιημένη μορφή των αιτήσεων και εγκρίσεων που ορίζονται στο παράρτημα XVI κεφάλαιο III τμήμα 10 του κανονισμού (ΕΕ) αριθ. 142/2011.
                        
                     
                           2.
                        
                        
                           Η αρμόδια αρχή του κράτους μέλους προορισμού που αναφέρεται στο σημείο 1 ενημερώνει τον υπεύθυνο επιχείρησης για την απόφασή της σχετικά με την αποστολή, επιστρέφοντας την αίτηση που αναφέρεται στο δεύτερο εδάφιο του σημείου 1 δεόντως συμπληρωμένη.
                        
                     
                           3.
                        
                        
                           Η αρμόδια αρχή του κράτους μέλους προέλευσης κοινοποιεί στην αρμόδια αρχή του κράτους μέλους προορισμού, μέσω του συστήματος TRACES σύμφωνα με την απόφαση 2004/292/ΕΚ, την αποστολή κάθε φορτίου.
                        
                     
                           4.
                        
                        
                           Τα σημεία 1 έως 3 του παρόντος κεφαλαίου δεν ισχύουν για τα ιχθυέλαια και τα ιχθυάλευρα από υλικά κατηγορίας 3 που διατίθενται στην αγορά για την παραγωγή ζωοτροφών και στα οποία ανιχνεύθηκαν υπερβολικά επίπεδα διοξινών και/ή πολυχλωριωμένων διφαινυλίων (PCB) κατά τη διάρκεια επίσημων ελέγχων.»